CELEX: 32013D0347
Language: el
Date: 2013-06-28 00:00:00
Title: 2013/347/ΕΕ: Εκτελεστική απόφαση της Επιτροπής, της 28ης Ιουνίου 2013 , για την έγκριση των σχεδίων έκτακτης ανάγκης που υποβλήθηκαν από την Κροατία για τον έλεγχο ορισμένων νόσων των ζώων [κοινοποιηθείσα υπό τον αριθμό C(2013) 3992]  Κείμενο που παρουσιάζει ενδιαφέρον για τον ΕΟΧ

2.7.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 183/13
            
         
      ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 28ης Ιουνίου 2013
   για την έγκριση των σχεδίων έκτακτης ανάγκης που υποβλήθηκαν από την Κροατία για τον έλεγχο ορισμένων νόσων των ζώων
   [κοινοποιηθείσα υπό τον αριθμό C(2013) 3992]
   (Κείμενο που παρουσιάζει ενδιαφέρον για τον ΕΟΧ)
   (2013/347/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 92/66/ΕΟΚ του Συμβουλίου, της 14ης Ιουλίου 1992, για τη θέσπιση κοινοτικών μέτρων για την καταπολέμηση της ψευδοπανώλους των πτηνών (1), και ιδίως το άρθρο 21 παράγραφος 4 δεύτερο εδάφιο,
   Έχοντας υπόψη την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων (2), και ιδίως το άρθρο 22 παράγραφος 3 δεύτερο εδάφιο,
   Έχοντας υπόψη την οδηγία 2003/85/ΕΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού, την κατάργηση της οδηγίας 85/511/ΕΟΚ και των αποφάσεων 89/531/ΕΟΚ και 91/665/ΕΟΚ και με την τροποποίηση της οδηγίας 92/46/ΕΟΚ (3), και ιδίως το άρθρο 72 παράγραφος 7,
   Έχοντας υπόψη την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (4), και ιδίως το άρθρο 62 παράγραφος 4 δεύτερο εδάφιο,
   Εκτιμώντας τα ακόλουθα:
   
               (1)
            
            
               Η οδηγία 92/66/ΕΟΚ θεσπίζει τα ενωσιακά μέτρα καταπολέμησης που πρέπει να εφαρμόζονται σε περίπτωση εκδήλωσης της ψευδοπανώλους των πτηνών. H οδηγία 92/66/ΕΟΚ προβλέπει, μεταξύ άλλων, ότι κάθε κράτος μέλος καταρτίζει σχέδιο επείγουσας επέμβασης, στο οποίο διευκρινίζονται τα εθνικά μέτρα που πρέπει να εφαρμόζονται σε περίπτωση εκδήλωσης της εν λόγω νόσου.
            
         
               (2)
            
            
               Η οδηγία 2001/89/ΕΚ θεσπίζει τα ελάχιστα ενωσιακά μέτρα για την καταπολέμηση της κλασικής πανώλους των χοίρων. Η οδηγία 2001/89/ΕΚ προβλέπει, μεταξύ άλλων, ότι κάθε κράτος μέλος καταρτίζει σχέδιο επείγουσας επέμβασης, στο οποίο διευκρινίζονται τα εθνικά μέτρα που πρέπει να εφαρμόζονται σε περίπτωση εκδήλωσης της εν λόγω νόσου.
            
         
               (3)
            
            
               Η οδηγία 2003/85/ΕΚ θεσπίζει τα ελάχιστα μέτρα καταπολέμησης που πρέπει να εφαρμόζονται σε περίπτωση εκδήλωσης του αφθώδους πυρετού, ανεξάρτητα από τον τύπο του ιού. Η οδηγία θεσπίζει επίσης ορισμένα προληπτικά μέτρα που αποσκοπούν στην αύξηση της πληροφόρησης και της ετοιμότητας των αρμοδίων αρχών και των κτηνοτρόφων όσον αφορά τον αφθώδη πυρετό. Η οδηγία 2003/85/ΕΚ προβλέπει, μεταξύ άλλων, ότι τα κράτη μέλη καταρτίζουν σχέδιο έκτακτης ανάγκης στο οποίο διευκρινίζονται τα εθνικά μέτρα που απαιτούνται για τη διατήρηση υψηλού επιπέδου πληροφόρησης και ετοιμότητας για τον αφθώδη πυρετό καθώς και προστασίας του περιβάλλοντος, και το οποίο πρέπει να εφαρμόζεται σε περίπτωση εμφάνισης εστίας αφθώδους πυρετού.
            
         
               (4)
            
            
               Η οδηγία 2005/94/ΕΚ θεσπίζει ορισμένα προληπτικά μέτρα που αφορούν την επιτήρηση και την έγκαιρη ανίχνευση της γρίπης των πτηνών καθώς και την ενίσχυση του επιπέδου ευαισθητοποίησης και την προετοιμασία των αρμόδιων αρχών και της αγροτικής κοινότητας όσον αφορά τους κινδύνους της εν λόγω νόσου. Η οδηγία θεσπίζει επίσης τα ελάχιστα μέτρα καταπολέμησης που πρέπει να εφαρμόζονται σε περίπτωση εμφάνισης εστίας γρίπης των πτηνών στα πουλερικά ή σε άλλα πτηνά σε αιχμαλωσία και την έγκαιρη ανίχνευση της πιθανής εξάπλωσης των ιών της γρίπης των πτηνών στα θηλαστικά. Η οδηγία 2005/94/ΕΚ προβλέπει, μεταξύ άλλων, ότι τα κράτη μέλη καταρτίζουν σχέδιο έκτακτης ανάγκης σύμφωνα με το παράρτημα X, στο οποίο καθορίζονται τα εθνικά μέτρα που πρέπει να εφαρμόζονται σε περίπτωση εμφάνισης εστίας γρίπης των πτηνών.
            
         
               (5)
            
            
               Ο κανονισμός (ΕΚ) αριθ. 1099/2009 του Συμβουλίου, της 24ης Σεπτεμβρίου 2009, για την προστασία των ζώων κατά τη θανάτωσή τους (5) θεσπίζει κανόνες για τη θανάτωση των ζώων που εκτρέφονται ή διατηρούνται για παραγωγή τροφίμων, μαλλιού, δέρματος, γούνας ή άλλων προϊόντων καθώς και για τη θανάτωση των ζώων για τον αποπληθυσμό, και για σχετικές εργασίες. Ο κανονισμός (ΕΚ) αριθ. 1099/2009 προβλέπει, μεταξύ άλλων, ότι οι μέθοδοι αναισθητοποίησης και θανάτωσης που έχουν προγραμματιστεί και οι αντίστοιχες τυποποιημένες επιχειρησιακές διαδικασίες για την εξασφάλιση της συμμόρφωσης με τον εν λόγω κανονισμό περιλαμβάνονται στα σχέδια έκτακτης ανάγκης που απαιτούνται σύμφωνα με το δίκαιο της Ένωσης για την υγεία των ζώων, βάσει της παραδοχής του σχεδίου έκτακτης ανάγκης όσον αφορά το μέγεθος και τον τόπο των πιθανολογούμενων περιπτώσεων εκδήλωσης νόσου.
            
         
               (6)
            
            
               Ενόψει της προσχώρησής της στην Ένωση την 1η Ιουλίου 2013, η Κροατία υπέβαλε στην Επιτροπή τα σχέδια έκτακτης ανάγκης για την ψευδοπανώλη των πτηνών, την κλασική πανώλη των χοίρων, τον αφθώδη πυρετό και τη γρίπη των πτηνών προς εξέταση και έγκριση.
            
         
               (7)
            
            
               Τα εν λόγω σχέδια, όπως τροποποιήθηκαν από την Κροατία βάσει εισηγήσεων της Επιτροπής κατά τη διάρκεια της εξέτασής τους, συμμορφώνονται με τα κριτήρια που προβλέπονται στις οδηγίες 92/66/ΕΟΚ, 2001/89/ΕΚ, 2003/85/ΕΚ και 2005/94/ΕΚ, αντίστοιχα. Επιπλέον, περιλαμβάνουν τα απαραίτητα στοιχεία για τη συμμόρφωσή τους με τις απαιτήσεις του κανονισμού (ΕΚ) αριθ. 1099/2009. Τα σχέδια επιτρέπουν, υπό την προϋπόθεση της ουσιαστικής εφαρμογής τους και της τακτικής επικαιροποίησής τους, την επίτευξη των στόχων των οδηγιών 92/66/ΕΟΚ, 2001/89/ΕΚ, 2003/85/ΕΚ και 2005/94/ΕΚ και του κανονισμού (ΕΚ) αριθ. 1099/2009. Ως εκ τούτου, είναι σκόπιμο να εγκριθούν τα εν λόγω σχέδια με την παρούσα απόφαση.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνονται τα ακόλουθα σχέδια έκτακτης ανάγκης που υποβλήθηκαν από την Κροατία στις 11 Μαΐου 2013:
   
               α)
            
            
               το σχέδιο έκτακτης ανάγκης στο οποίο διευκρινίζονται τα εθνικά μέτρα που πρέπει να εφαρμόζονται σε περίπτωση εκδήλωσης της ψευδοπανώλους των πτηνών, που προβλέπεται στο άρθρο 21 παράγραφος 1 της οδηγίας 92/66/ΕΟΚ·
            
         
               β)
            
            
               το σχέδιο έκτακτης ανάγκης στο οποίο διευκρινίζονται τα εθνικά μέτρα που πρέπει να εφαρμόζονται σε περίπτωση εκδήλωσης της κλασικής πανώλους των χοίρων, που προβλέπεται στο άρθρο 22 παράγραφος 1 της οδηγίας 2001/89/ΕΚ·
            
         
               γ)
            
            
               το σχέδιο έκτακτης ανάγκης στο οποίο διευκρινίζονται τα εθνικά μέτρα που απαιτούνται για τη διατήρηση υψηλού επιπέδου πληροφόρησης και ετοιμότητας για τον αφθώδη πυρετό καθώς και προστασίας του περιβάλλοντος, και το οποίο πρέπει να εφαρμόζεται σε περίπτωση εμφάνισης εστίας αφθώδους πυρετού, που προβλέπεται στο άρθρο 72 παράγραφος 1 της οδηγίας 2003/85/ΕΚ·
            
         
               δ)
            
            
               το σχέδιο έκτακτης ανάγκης στο οποίο διευκρινίζονται τα εθνικά μέτρα που πρέπει να εφαρμόζονται σε περίπτωση εμφάνισης εστίας γρίπης των πτηνών, που προβλέπονται στο άρθρο 62 παράγραφος 1 της οδηγίας 2005/94/ΕΚ.
            
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 28 Ιουνίου 2013.
      
         
            Για την Επιτροπή
         
         Tonio BORG
         
         
            Μέλος της Επιτροπής
         
      
   
   
      (1)  ΕΕ L 260 της 5.9.1992, σ. 1.
   
      (2)  ΕΕ L 316 της 1.12.2001, σ. 5.
   
      (3)  ΕΕ L 306 της 22.11.2003, σ. 1.
   
      (4)  ΕΕ L 10 της 14.1.2006, σ. 16.
   
      (5)  ΕΕ L 303 της 18.11.2009, σ. 1.